Pohjantryffeleitä löytyy myös Oulun seudulta. Sienet löytyvät yleensä koirien avulla. Kuva: Seppo Huhtinen Pohjantryffelin itiöt ovat kauniita mikroskoopilla tarkasteltuna. Kuva: Seppo Huhtinen

Arvokkaat ja aromikkaat tryffelisienet eivät ole vain Italian ja Ranskan herkkua, niitä voi kaivella Suomestakin. Tähän mennessä pohjoisin löytö on Haukiputaalta.

Innostus tryffeleitä kohtaan on nyt itämässä pohjoisessakin. Kun Suomen paras tryffeliasiantuntija, dosentti Seppo Huhtinen Turun yliopistosta piti luentoa tammikuun alkupuolella Oulun Sieniseuran tilaisuudessa, paikalle tulvi sieniharrastajia, tryffelikoirakoulutuksesta kiinnostuneita ja tryffeliruoista pitäviä.

Huhtisen mukaan koko Suomi on täynnä tryffeleitä. Maanalaisia sieniä ei vain hoksaa ilman koiraa.

– Kun Suomeen tuli vuonna 2006 ensimmäinen koulutettu tryffelikoira, sieniä alkoi kummasti löytyä.

Huhtinen kertoo Parikkalassa tehdystä kokeesta. Sienikurssilaiset komennettiin ulos leirikeskuksesta tavalliselle kuluneelle nurmikolle. Autosta otettiin kaksi tryffelikoiraa. Meni 30 sekuntia, niin ensimmäinen tryffeli löytyi.

– Ilman koiraa tryffeleitä on todella vaikea huomata. Ehkä kompostista, perunamaalta tai kukkapenkistä sieni tulee vastaan sattuman kaupalla.

Tryffeleitä voi kasvaa niin maan pinnalla kuin 1-20 senttimetrin syvyydessäkin.

Pohjantryffelin itiöt ovat kauniita mikroskoopilla tarkasteltuna. Kuva: Seppo Huhtinen

Suomessa löydetään pohjantryffeleitä, jotka ovat ulkonäöltään kuin pieniä perunoita. Halkaistun sienen pinta on sileä ja se näyttää marmorilta. Tryffelin hajua Huhtinen kuvailee "Esson huoltamon korjaamohalliksi, jota ei ole koskaan siivottu".

– Haju jakaa mielipiteet, mutta maku on taivaallinen.

Tryffeliä ei saa kuumentaa, sillä aromit katoavat. Sienestä veistellään palasia ruoka-annokseen juuri ennen tarjoilua.

Tryffeliä ei kannata kuivata tai pakastaa, sillä maku menee. Huhtinen on säilönyt sientä murustamalla sitä voi-kasvisrasvaseokseen, jonka voi pakastaa. Aromit säilyvät rasvan sisällä.

"Pohjantryffelissä on ytyä"

Tryffeli on arvokas herkku. Huhtisen mukaan Italian Alban valkoisen tryffelin itiöemästä saatetaan maksaa huutokaupassa jopa 10 000 euroa.

– Suomen pohjantryffeli on aliarvostettu. Olen päässyt maistamaan "oikeita" tryffeleitä, mutta pohjantryffelissä on ytyä, Huhtinen vakuuttaa.

Oululaisen ravintola Ostroferian ra­vin­to­loit­si­ja Jussi Kurkela kommentoi, ettei suomalainen pohjantryffeli häviä maussa Italian valkoiselle, aromi on jopa voimakkaampi.

Italialaiset tryffelit on vain vahvasti brändätty ja siellä on takana isot markkinointikoneistot.

Ravintola Ostroferia on käyttänyt testimielessä pohjantryffeliä annoksissaan, asiakkaat ovat tykänneet sienen persoonallisesta mausta.

Kilohinta Etelä-Suomesta ostetulle tryffelille on ollut noin tuhat euroa.



Kurkela uskoo, että innostus tryffelijahtiin kasvaa myös pohjoisessa.



– Ensi syksynä olen lähdössä etsimään tryffeleitä Oulun seudulta ja pohjoisemmastakin koiranomistajan kanssa, jolla on kolme tryffelikoiraa, Kurkela kertoo.

Arvokkaita sieniä voi etsiä siihen saakka, kun lumi tulee maahan.

Koirat tryffelin hakuun

Lagotto romagnolo -koiria käytetään paljon tryffelien etsintään, Italiassa rotua pidetään melkein yksinomaan tätä tarkoitusta varten.

Seppo Huhtisen mukaan minkä tahansa rotuinen koira voidaan kouluttaa tryffelin hakuun. Opin alkuun tarvitaan hajunäyte tryffelistä koiran kouluttamista varten.

– Koiran omistava kollega heitti, ettei voi käyttää koiraa pissallakaan ulkona kuin asfaltilla. Muuten se innostuu taas kaivamaan tryffeleitä, Huhtinen nauraa.